**TURKISTON JADIDA MA’RIFATPARVARLARINING PEDAGOGIK QARASHLARI.ABDULLA AVLONIYNING PEDAGOGIK QARASHLARI.**

*Toshkent Amaliy Fanlar Katta o‘qituvchisi*

***Madiyeva Charos Dovutovna***

*Toshkent Amaliy Fanlar Unversiteti*

*Tarix va Filalogiya fakulteti*

*Tarix yo‘nalishi talabasi*

***G‘ofurov Salimbek Sobirjon o‘g‘li***

**Annotatsiya:** Ushbu maqolada Abdulla Avloniyning pedagogik qarashlari, yoshlar tarbiyasidagi hikmatli soʻzlarini tahlil qilib, ular bugungi kun uchun qanchalik ahamiyatli ekanligini ko’rishimiz mumkin. Abdulla Avloniyning pedagogik qarashlari ta'lim va bolaning shaxsini o'rganish, kollektiv va shaxsni o'rganish, o'qitish va o'qitish o'rtasidagi bog'liqlikni asoslab berdi, pedagogikaning boshqa fanlar bilan aloqasini ko'rsatdi, maktab, oilaviy va maktabdan tashqari ta'limni muvofiqlashtirish yo'llarini ochib berdi.

**Kalit so‘zlar:** Pedagogika, ifodali o‘qish, tarbiya, axloq kategoriyalari, og‘zaki va yozma nutq, jadid, ma`rifat, “Pedagogiya” fani.

**Abstract:** In this article, we analyze the pedagogical views of Abdulla Avloni, his wise words on youth education, and see how relevant they are for today. Abdulla Avloni's pedagogical views substantiated the connection between education and the study of the child's personality, collective and individual study, teaching and learning, showed the connection of pedagogy with other disciplines, and revealed ways to coordinate school, family and extracurricular education.

**Keywords:** Pedagogy, expressive reading, education, moral categories, oral and written speech, modern, enlightenment, the science of "Pedagogy".

**Kirish:**

Ma’rifatparvar adib Abdulla Avloniy pedagogika fani taraqqiyotiga sezilarli hissa qo'shgan, o'zining asarlarida o'zbek xalqining eng go`zal an’analarini, talim-tarbiyaga oid muhim hayotiy masalalarini aks ettirgan pedagog, olim hisoblanadi.

Abdulla Avloniy 1878-yil 12 iyulda Toshkent shahrining Mergancha mahallasida, oddiy hunarmand-to'quvchi oilasida dunyoga keldi. Ota-onasi ziyoli kishilardan edilar. Abdulla eski usul maktabini tamomlagach, 12 yoshida madrasaga o'qishga kiradi. U yozda ishlab, ota-onasiga yordam berar, boshqa vaqtlarda esa ilm olish bilan band bo`lar edi. O'ta iqtidorli bo'lgan adib 15 yoshida she’rlar yoza boshlagan. Abdulla Avloniy 1907-yili «Shuhrat», «Osiyo» nomli yangi gazetalar chiqara boshlagan, lekin chor hukumati amaldorlari tezlik bilan gazetalarni yoptirib tashlaydi. Abdulla Avloniy keyinchalik «Sadoyi Turkiston»(1914-1915), «Turon»(1917), «Ishtirokiyun» gazetalarida, «Kasabachilik harakati» (1921) jurnalida ishlaydi. Shundan keyin, u o'zbek matbuotining asoschilaridan biri hamda zabardast vakili sifatida shuhrat qozongan. XX asr boshlariga kelib, O'zbekistonning ijtimoiy-siyosiy hayotida, pedagogik fikr taraqqiyotida Abdulla Avloniy alohida o'rin egallaydi. Abdulla Avloniy o'zbek xalqining san’ati va adabiyoti hamda milliy madaniyatini, xalq ta’limi ishlarini yo`lga qo'yishda katta xizmatlar qilgan adib, jamoat arbobi va iste’dodli pedagog sanaladi. Abdulla Avloniy o'zbek ziyolilari orasida birinchilardan bo'lib, o'zbek xalq teatrini professional teatrga aylantirish uchun 1913-yili «Turon» nomli teatr truppasini tashkil etadi. Biroq bu truppa professonal teatrga aylanishi uchun katta to'siqlarga uchraydi. Chor hukumatining mustamlakachilik siyosati xalq ijtimoiy ongining uyg'onishiga yordam ko'rsatuvchi teatrlarning «Zamonaviy dunyoda amaliy fanlar: muammolar va yechimlar» nomli ilmiy, masofaviy, onlayn konferensiya barcha shakllariga qarshi edi. Teatrga ana shunday salbiy munosabat bo`lgan bir paytda Avloniyning truppa tashkil qilish va ijtimoiy mazmundagi pyesalarni sahnalashtirishi uning xalq ma’rifati yo`lidagi zo'r jasorati edi.

**Abdulla Avloniyning pedagogik qarashlari:** Abdulla Avloniy – shoir, dramaturg, publitsist. Shu bilan bir qatorda, pedagogik faoliyat ham uning hayotida muhim sahifa hisoblanadi. U faoliyatining dastlabki yillaridan boshlab umrining oxirigacha o‘qituvchilik qildi, maktablar uchun darsliklar yaratdi, pedagogika fanining amaliy va nazariy masalalari bilan shug‘ullandi. Shuni aytish joizki, u musulmon Sharqi pedagogikasining ulug‘ bilimdoni, shu bilan birga, XX asr zamonaviy o‘zbek pedagogikasining asoschisi, o‘zbek tili va adabiyotini o‘qitish metodikasi faniga tamal toshi qo‘ygan mutafakkirdir. U faoliyati davomida zamonaviy pedagog va metodistlarni yetishtirdi. Bizga ma’lumki, adabiy o‘qish darslarining asosiy vazifasi o‘quvchilarni ifodali o‘qishga o‘rgatish hisoblanadi. Pedagogik usul vazifasini bajaruvchi ifodali o‘qish natijasida asar voqealari, mazmuni, g‘oyasi o‘quvchilar ko‘z o‘ngida gavdalanadi. Abdulla Avloniy savod chiqarishga qanchalik katta e’tibor bergan bo‘lsa, asarni tushunib o‘qish, ifodali o‘qish, badiiy asarni his qilishga ko‘p diqqat qaratdi. Abdulla Avloniy o`quvchilarni estetik tarbiyalashda, ularning og’zaki nutqini o`stirishda maktabning pastki sinflaridayoq ifodali o`qish metodiga alohida e`tibor beradi. Shuning uchun ham muallifning ushbu “Birinchi muallim” va “Ikkinchi muallim” darsliklari usuli jadid maktablarida ancha keng qo`llangan va bir necha bor qayta nashr qilingan. Bu orqali u nafaqat nutq madaniyatining to‘gri rivojlanishga erishgan, balki bunday metod orqali o‘quvchida fikrlash, kuzatish, mimikaviy harakatlarning yuzaga kelishi, dadil darsda o‘zini tutishishga hamda she’riy bu kabi prozalarning yodlanishi o‘z navbatida o‘quvchida fikrlashning, yaratuvchanlik qobiliyatining shakllanishiga zamin yaratadi desak mubolag‘a bo‘lmaydi. Ta’lim sharoitda, pedagogik yo‘nalishda, dars jarayonini olib borishda quyidagi metodlardan foydalanish juda samarali deb o‘ylayman deb ta’rif beradi: Pedagogik kuzatish metodi, suhbat metodi, anketa metodi, intervyu metodi.O’zbek pedagogikasi tarixida Abdulla Avloniy ilk bor pedagogikaga “Pedagogika”,ya’ni “bola tarbiyasining fanidir” deya ta’rif bergan. Abdulla Avloniy bola tarbiyasini nisbiy ravishda quyidagi to'rt bo'limga ajratadi: 1. “Tarbiyaning zamoni”. 2. “Badan tarbiyasi”. 3. “Fikr tarbiyasi”. 4. “Axloq tarbiyasi”.

**“Tarbiyaning zamoni”** bo'limida tarbiyani yoshlikdan berish zarurligini, bu ishga hammani: ota-ona, muallim, hukumat va boshqalarning kirishishi kerakligini ta’kidlaydi. “Alhosil, tarbiya bizlar uchun yo hayot - yo mamot, yo najot - yo halokat, yo saodat - yo falokat masalasidur”, deb uqtiradi. Tarbiya xususiy ish emas, milliy, ijtimoiy ishdir. Har bir xalqning taraqqiy etishi, davlatlarning qudratli bo'lishi avlodlar tarbiyasiga ko'p jihatdan bog'liq, deb hisoblaydi adib. Tarbiya zurriyot dunyoga kelgandan boshlanib, uning oxiriga qadar davom etadi. U bir qancha bosqichdan - uy, bog'cha, maktab va jamoatchilik tarbiyasidan tashkil topgan. Avloniy tarbiyaning doirasini keng ma’noda tushunadi. Uni birgina axloq bilan chegaralab qo'ymaydi. U, birinchi navbatda, bolaning sog'ligi haqida g'amxo'rlik qilish lozimligini uqtiradi. Avloniyning fikricha, sog'lom fikr, yaxshi axloq, ilm-ma’rifatga ega bo'lish uchun badanni tarbiya qilish zarur: «Badanning salomat va quvvatli bo'lmog'i insonga eng kerakli narsadur. Chunki o'qimoq, o'qitmoq, o'rganmoq va o'rgatmoq uchun insonga kuchli, kasalsiz jasad lozimdir». Abdulla Avloniy badan tarbiyasi masalasida bolani sog'lom qilib o'stirishda ota-onalarga murojaat qilsa, bolani fikr tomondan tarbiyalashda o'qituvchilarning faoliyatlariga alohida e’tibor beradi.

**A.Avloniyning "Turkiy guliston yohud axloq" asarida pedagogik qarashlar:** 1917 yilda ma’rifatparvar olim Abdulla Avloniyning ijtimoiy-pedagogik qarashlari bayon qilingan "Turkiy guliston yohud axloq" kitobi nashr etilgan. Uni yaratishda yozuvchi xalq pedagogikasiga tayangan. Avloniyning fikriga ko’ra, tarbiya tug’ilishdan boshlanib, hayotning oxirigacha davom etadi. Muallif: “Tarbiyani kim va qaerda berishi kerak?” degan savolga tarbiya uy(oila)dan boshlanib, maktab va madrasada davom etadi, deya ta’kidlaydi. Shuningdek, Avloniy: tarbiya - bu ota-ona, o’qituvchi, mudarislar va davlatning vazifasidir, deb xulosa qiladi. Mutafakkir asarda pedagog ta’limi, iste’dodi, dunyoqarashining kengligi va shaxsiy sifatlariga ham katta ahamiyat qaratgan. Uning fikricha, pedagogning fikrlash kuchi va kengligi dunyoqarashlari kengligiga bog’liq. Agar ustozlarning so’zlari amallariga zid bo’lsa, demak shogirdlar bunday axloqiy ta’limotlarga ishonishmaydi. Kitobda vatanparvarlik masalalariga ham katta e’tibor qaratilgan. Yozuvchi butun bir bobni Vatanga bag’ishlab, Vatanni shunchaki sevish emas, balki u bilan faxrlanish va bu sevgisini amallarida va o’z Yurtining yuksalishiga doir harakatlarida namoyon bo’lishi lozim, - deya ta’kidlaydi. Shuningdek, Avloniy butun bir bobni ona tili va adabiyotiga ham bag’ishlagan. Uning yozishicha, til va adabiyot Yer yuzidagi har bir millat mavjudligining ko’rsatkichidir. Milliy tilni yo’qotish millat ruhini yo’qotish demakdir. Bu bilan Abdulla Avloniy til pokligini himoya qilishga chaqirgan. Kitob ikki qismga bo’lingan: yaxshi va yomon fazilatlarning tavsifi. Yomon fazilatlarni tasvirlashga bag’ishlangan XVIII bob mavjud. Muallif katta mahorat bilan o’z davrining og‘riqli nuqtalari: jaholat, qonunsizlik, zulm bilan bog’liq bo’lgan qullik va turg‘unlikni yoritadi. Xalqning huquqsiz hayoti yozuvchini mamlakat taqdiri haqida o’ylashga majbur qilgan. Abdulla Avloniy Vatan ozodligini hamma narsadan ustun qo‘ygan. Unga olib boradigan yagona yo‘l - bu bilim va ma’rifatdir. "Turkiy guliston yohud axloq" kitobi nafaqat XX asr boshlarida pedagogika taraqqiyotida, balki ijtimoiy va estetik tafakkur rivojlanishida ham sezilarli iz qoldirgan.

**Xulosa:**

Xulosa qilib shuni aytishim mumkinki, Abdulla Avloniyning bu kabi qarashlari va dars jarayoniga olib kirgan usullari o’quvchida kommunikativ qobiliyatning o’sishiga, o’quvchilar orasida hissiy aloqa o’rnatilishiga, muammoli vaziyatlar yechimiga, guruhda ishlashni, o’zgalarning fikrini tinglay olishni va o’z fikrini mustaqil bayon etishni o’rgatibgina qolmasdan, unda o’ziga ishonch, bilimiga tayana olish, qiziqishlarining kuchayishiga, keng fikrlashga olib keladi. O’quvchilarni ma’naviy barkamol, aqliy salohiyati yuqori, mustaqil va erkin fikrlovchi, ijodkor bo’lib shakllanishida pedagogik innovatsiyalarni qo‘llash, integrativ jarayonga asoslanish, interfaol metodlardan foydalanish kamlik qiladi. O‘quvchi shaxsining ichki olamini hisobga olish kerak bo‘ladi. Avloniy o’z asarlarida zamonasidagi qoloqlikni, johillikni tanqid qildi va kishilarni bilimga, ma’rifatga chaqirdi. Shoir o’z she’rlarida xoh urf-odatlarga qarshi qaratilgan bo’ladimi, xoh muhabbat yoki maktab-maorif haqida bo‘ladimi, hamma-hammasida inson va uning axloqiy go‘zalligini, ma’naviy boyligini kuyladi. Jumladan, o‘zining “O‘z mamlakatimizda” nomli she’rida maishat uchun pul-boylikni mo‘l-ko’l isrof etgan, ammo bola tarbiyasi uchun sariq chaqani ravo ko‘rmagan xasislarni “Ilm uchun pulni ko’zlari qiymas” deya qoralaydi. Avloniy umrining so‘ngigacha xalqni, millatni ilmli, savodli qilishga intildi. Abdulla Avloniy 1934 yil 24 avgustda 56 yoshida vafot etgan.

**Foydalanilgan adabiyotlar:**

1. Boboxonov.A, Maxsumov.M, A. Avloniy pedagogik faoliyati. 1999 yil.

2. Suvonov.O, Astanova.S, Pedagogik mahorat. Guliston, 2010.

3. Mavlonova.R, Raxmonqulova.N, Voxidova.N, Matnazarova.K Pedagogika -Toshkent, 2013.4. Zunnunov, A. Pedagogika tarixi.Toshkent- 2004.

5. Dolimov, U. Abdulla Avloniy-milliy uyg‘onish davri o‘zbek pedagogikasining asoschisi.